Ikompli l-eku dwar it-22 tifel u tifla ta’ ġenituri Serbi li mhux ser jitħallew jgħixu Malta minħabba li l-ġenituri tagħhom m’għandhomx dħul adegwat li jiggarantixxi għejxien diċenti. Is-Segretarju Parlamentari Julia Farrugia Portelli stqarret li l-ebda wieħed mill-każi indikati fil-mezzi tax-xandir ma jittratta xi wieħed mill-mijiet ta’ tfal li ilhom f’Malta u għandhom l-awtorizazzjoni sabiex jgħixu f’Malta. Hija qalet li kull tifel u tifla li għandhom il-permess ta’ residenza diġà se jibqa’ jkollhom il-permess imġedded fuq il-kriterji oriġinali tal-ewwel applikazzjoni tagħhom. Is-sinjura Farrugia Portelli qalet li l-każ li qed jissemmew huma fuq applikazzjonijiet ġodda li saru dal-aħħar, tfal barranin jingħataw permess ta’ residenza wara li l-ġenituri tagħhom ikunu ngħataw il-permess biex jaħdmu f’Malta. Hija qalet li l-applikazzjonijiet ġodda jiġu eżaminati fuq il-mertu tagħhom u jekk ma jintlaħqux r-rekwiżiti, jiġu rifjutati. Is-Segretarju Parlamentari stqarret li Malta timxi mal-liġijiet dwar ir-rijunifikazzjoni tal-familji li ilhom fis-seħħ mill-2007 u skont id-direttiva tal-Unjoni Ewropea. Fuq il-każ, l-Uffiċċju tal-Kummissarju għat-Tfal qal li qed jagħmel kull sforz biex jaqbeż għat-tfal ta’ persuni minn pajjiżi barra l-Unjoni Ewropea u l-familji tagħhom skont il-prinċipju tal-aħjar interessi tat-tfal u numru ta’ liġijiet imsejsa fuq id-drittijiet umani b’ mod partikolari l-Konvenzjoni tan-Nazzjonijiet Magħquda. L-Uffiċċju qal li wara li rċieva numru sostanzjali ta’ talbiet għall-għajnuna ressaq it-tħassib tiegħu lill-awtoritajiet relevanti u rrakkomanda li prattiċi li jaffettwaw lit-tfal għandhom jirreflettu d-drittijiet u l-aħjar interessi tat-tfal. Żied jgħid li meta dawn it-tfal jitperċu fil-mezzi ta’ komunikazzjoni mhux bilfors ikun ta’ għajnuna għall-kawża tagħhom.